b'\n_START_ARTICLE_\nGradska prava\n_START_PARAGRAPH_\nGradska prava ili gradske povlastice je izraz koji se upotrebljava za specifi\xc4\x8dan status pojedinih naselja i/ili njihovih stanovnika u svjetlu feudalnog sustava srednjovjekovne Europe._NEWLINE_Pod time se podrazumijevaju odre\xc4\x91ena prava i povlastice koja su u\xc5\xbeivala pojedina naselja. To se ponajprije odnosi na dozvolu za obavljanje trgova\xc4\x8dkih aktivnosti, skladi\xc5\xa1tenje dobara kao i osnivanje cehova, te na osloba\xc4\x91anje od odre\xc4\x91enih obveza prema feudalnom gospodaru ili monarhu koje su obi\xc4\x8dno imali seljaci ili kmetovi. Ako bi te povlastice i prava postali trajni, odnosno bili potvr\xc4\x91eni poveljom vladara, naselje se slu\xc5\xbebeno po\xc4\x8delo smatrati gradom. S vremenom su se razvile razli\xc4\x8dite razine gradskih povlastica, koje su s vremenom dobile i politi\xc4\x8dka obilje\xc5\xbeja, \xc5\xa1to se odnosilo na autonomiju, pravo na izbor vlastitih funkcionara kao i slanje predstavnika na dr\xc5\xbeavne skup\xc5\xa1tine.'